Euroopan parlamentin päätöslauselma, tehty 17 päivänä huhtikuuta 1996, Euroopan kehitysrahastoja koskevan vastuuvapauden epäämiseksi komissiolta varainhoitovuoden 1994 osalta



Virallinen lehti nro L 148 , 21/06/1996 s. 0056 - 0057



EUROOPAN PARLAMENTIN PÄÄTÖSLAUSELMA, tehty 17 päivänä huhtikuuta 1996, Euroopan kehitysrahastoja koskevan vastuuvapauden epäämiseksi komissiolta varainhoitovuoden 1994 osalta (96/380/EY) EUROOPAN PARLAMENTTI, joka - ottaa huomioon EY:n perustamissopimuksen, - ottaa huomioon neljännen AKT-ETY-yleissopimuksen (1), - ottaa huomioon kuudennen ja seitsemännen Euroopan kehitysrahaston varainhoitovuoden 1994 taseen ja tulostilit [KOM (95) 0180 ], - ottaa huomioon tilintarkastustuomioistuimen vuotuisen kertomuksen varainhoitovuodelta 1994 ja toimielinten vastaukset (2), - ottaa huomioon kuudennen ja seitsemännen Euroopan kehitysrahaston varainhoitovuotta 1994 koskevan tarkastuslausuman sekä siihen liittyvän erityiskertomuksen ja komission vastaukset (3), - ottaa huomioon neuvoston 11. maaliskuuta 1996 antamat suositukset (C4-0198/96 ja C4-0199/96) (4), - ottaa huomioon talousarvion valvontavaliokunnan mietinnön ja kehitys- ja yhteistyövaliokunnan lausunnon (A4-0096/96), A. katsoo, että tilintarkastustuomioistuin ei kyennyt antamaan myönteistä tarkastuslausumaa kuudennen ja seitsemännen EKR:n toiminnasta varainhoitovuonna 1994, 1. on tilintarkastustuomioistuimen kanssa samaa mieltä siitä, että ne vaikeudet, joita jatkuvasti ilmenee komission hoitaessa Euroopan kehitysrahastojen varoja, johtuvat pääasiassa EKR:jen hoitoon liittyvästä oikeudellisesta kehyksestä ja etenkin siitä, että ne eivät oikeudellisesti kuulu yhteisön menoihin eikä niitä hoideta tavanomaisten talousarvioon liittyvien määräysten mukaisesti; 2. toistaa näkemyksensä, että tilanne, jossa Euroopan parlamenttia pyydetään vuosittain tekemään päätös EKR:ja koskevan vastuuvapauden myöntämisestä, eikä sillä kuitenkaan ole vastaavaa budjettivaltaa tai lainsäädäntävaltaa, on kummallinen; uskoo, että erityisesti tämänhetkisen vastuuvapauden myöntämismenettelyn yhteydessä ilmenneet tosiseikat huomioon ottaen tilanteen ei voi sallia jatkuvan tällaisena; 3. katsoo, että Euroopan kehitysrahastojen hoitoon liittyvä oikeudellinen kehys vaarantaa vakavasti niiden yhteydessä aiheutuneiden menojen demokraattisen valvonnan; kieltäytyy näin ollen osaltaan luomaan harhakuvaa valvonnasta myöntämällä vastuuvapauden tai siten ottamaan omalle osalleen vastuuta järjestelmästä, jonka lainsäädäntöön se ei voi osallistua; 4. kehottaa jälleen sisällyttämään EKR:n varat Euroopan yhteisöjen yleisen talousarvion kehitysyhteistyön alle; 5. muistuttaa jäsenvaltioita siitä, että ne ovat ensisijaisesti vastuussa tässä päätöslauselmassa esitetyn epätyydyttävän tilanteen luomisesta; 6. tunnustaa komission pyrkimykset parantaa EKR:n varainhoitoa nykyisen oikeudellisen kehyksen sallimissa rajoissa ja rohkaisee sitä jatkamaan parannuksia; uskoo kuitenkin, että parannukset voivat olla vain ylimalkaisia, kunnes oideudellista kehystä muutetaan; 7. valittaa tapaa, jolla komissio tuki AKT:n kulttuuriyhteistyön säätiön toimintaa useiden vuosien ajan tarkistamatta asianmukaisesti rahoituksen käyttöä, vaatimatta useinkaan perustelemaan anottuja määriä ja antamatta EKR:oa koskevan vastuuvapauden myöntävälle elimelle tietoja vakavien taloudellisten vaikeuksien ilmaantumisesta; uskoo, että eurooppalainen veronmaksaja on joutunut tämän vuoksi kärsimään huomattavasti; 8. valittaa sitä, että komissio käytti 738 606 ecun arvosta julkisia varoja säätiön lakkauttamiseen, velkojen maksuun ja henkilöstömenoihin; huomauttaa lisäksi, että komissiolla ei ollut mitään oikeudellista velvoitetta tehdä tällaista päätöstä, joka oli näin ollen täysin poliittinen päätös; ilmoittaa olevansa täysin tuota päätöstä vastaan; 9. uskoo, että yksi tärkeimmistä syistä siihen, että komissio pystyi toimimaan kyseisellä tavalla AKT:n kulttuuriyhteistyön säätiön tapauksessa, oli se, että Euroopan kehitysrahastoa koskevat menettelyt eivät nykyisin takaa avoimuutta tai valvontaa vastuuvapauden myöntäjäviranomaisen osalta; 10. epää komissiolta vastuuvapauden kuudennen ja seitsemännen Euroopan kehitysrahaston täytäntöönpanosta varainhoitovuonna 1994; 11. kehottaa puhemiestään välittämään tämän päätöslauselman komissiolle, neuvostolle ja tilintarkastustuomioistuimelle ja julkaisemaan sen Euroopan yhteisöjen virallisessa lehdessä (L-sarja). Pääsihteeri Enrico VINCI Puhemies Klaus HÄNSCH (1) EYVL N:o L 229, 17.8.1991 (2) EYVL N:o C 303, 14.11.1995 (3) EYVL N:o C 352, 30.12.1995, s. 93 ja 97 (4) EYVL N:o L 68, 19.3.1996, s. 30 ja 31